Јадна драга
Јадна драга

Ветрић пири, 
Липа мири 
Кô и пре, 

Врело жубори 
По лисној гори 
Кô и пре, 

Ја сам млада 
Овде сада 
Кô и пре, 

Сунце бега, 
Ал' нема њега 
Као пре, 

Нема сунца миленог, 
Нема мог. 

Ој вечери, о слатко чекање, 
О ви, ноћи, моји бели дани, 
О ви, дани, а са два сунашца, 
Де сте јако, де је злато моје? 

Плачи, траво, запевај, славују, 
Злато моје земљица покрива!  
Мили Боже, подигни олују, 
Сред ме срца громом удри жива! 
Рака њега крије сад и тама, 
Шта ћу овде ја на свету сама! 

(1844, 14. окт.)

Извори 

 Песме Бранка Радичевића I., У Бечу у јерменскоме намастиру, 1847.

Бранко Радичевић